

Kedves Tanítók, Tanárok, Anyukák, Apukák, Gyermekek!

Ezúton szeretnék bemutatkozni. Tamási-Hegedűs Rita vagyok és 10 éve élek férjemmel Lakiteleken. Férjem tősgyökeres lakiteleki lakos. Három gyermekünk van Gréti 8 éves 2. osztályos tanuló, Áron 5 éves nagycsoportos óvodás és Ábel 17 hónapos bölcsődés.

2002.-ben kezdtem el dolgozni a kecskeméti Család-és Gyermekjóléti Központban, mint kórházi szociális munkás majd családgondozó és végül, mint esetmenedzser. Majd olvastam az óvodai és iskolai szociális segítő tevékenység 2018. szeptember 1-étől történő bevezetéséről és nagy lelkesedéssel jelentkeztem a tiszakécskei Család-és Gyermekjóléti Központba, ahol 2018. szeptember 1 óta dolgozom, mint óvodai és iskolai szociális segítő.

**Röviden szeretném ismertetni az óvodai és iskolai szociális segítő tevékenységet:**

2018. szeptember 1-től kerül sor az óvodai és iskolai szociális segítő tevékenység bevezetésére valamennyi köznevelési intézményben. Az óvodai és iskolai segítő tevékenységet a járási székhely önkormányzat által fenntartott család-és gyermekjóléti központok a speciális szolgáltatásaik keretében kötelező jelleggel fogják biztosítani. A szolgáltatás ellátása a köznevelési intézmény és szükségszerűen fenntartója, valamint a család-és gyermekjóléti központ közötti együttműködési megállapodás alapján történik.

**Feladataim:**

* A gyermekek veszélyeztetettségének megelőzése érdekében a szociális segítő munka eszközeivel támogatást nyújtani a köznevelési intézménybe járó gyermekeknek, a gyermek családjának és a köznevelési intézmény pedagógusainak, az intézményben megjelenő egyéb szakembereknek.
* A gyermekek, tanulók, szülők, pedagógusok részére adekvát szakmai segítség nyújtása, hogy képesek legyenek felismerni és jelezni a gyermeknél észlelt változások alapján a háttérben rejlő problémákat.
* Elsődleges prevenciós programok működtetése.
* Az észlelő –és jelzőrendszer hatékony működésének segítése.
* Szociálisan hátrányos helyzetű gyermekek helyzetét javító szolgáltatások nyújtása, lehetőségeik mind szélesebb körű kihasználása érdekében.
* Egyéni, csoportos és közösségi szociális munka szervezése, valamint gyermek- és ifjúságvédelmi feladatok ellátása

**Problémák, amivel hozzám, mint szociális segítőhöz lehet fordulni**:

* Iskolához, óvodához köthető problémák pl. szorongás, tanulási nehézségek, motiválatlanság, konfliktus a társakkal, pedagógusokkal, magatartási problémák.
* Gyermeknevelési kérdésekben pl: otthoni feladatok és leckeírás, szülő-gyermek konfliktusos viszonya, önállótlanság
* Családon belüli problémák pl: szülők közötti veszekedés, bántalmazás, válás, veszteség, anyagi nehézségek, túlzott alkoholfogyasztás, szerhasználat.

**Hogyan próbálok segíteni?**

* Egyéni tanácsadás, segítő beszélgetés tanulóknak, segítségnyújtás a probléma kezelésében
* Tanácsadás szülőknek a gyermeknevelés és a családi élet problémát okozó területein, iskolai problémák kapcsán, segíteni a szülőket az enyhébb családi nehézségek kezelésében.
* Információnyújtás elérhető szolgáltatásokról, jogokról, a szociális rendszer működéséről, segítségnyújtás az ügyintézésben, tájékoztatás nyújtása a szociális ellátásokról és intézményekről
* Közvetítés szolgáltatásokhoz a probléma jellegétől függően, javaslatot tehetek a megfelelő intézménnyel való kapcsolatfelvételre
* Súlyos veszélyeztető helyzetben, elhúzódó családi konfliktusok esetén, mint jelzőrendszeri tag delegálom a családot a család-és gyermekjóléti központhoz és gyermekjóléti szolgálathoz.

**Hogyan és mikor tudtok elérni?**

Minden intézményben személyesen meghatározott időben tudtok megtalálni, melyről tájékoztatást az intézmények faliújságján találhattok.

Bízom benne, hogy hatékony segítséget tudok nyújtani a felmerülő problémák megoldásában.